|  |  |
| --- | --- |
| Brīvības ielā 55 | Tālr.: 67 013 213 |
| Rīgā, LV-1519 | 67 013 230 |
|  | Fakss: 67 280 882 |

**PADOMES SĒDES PROTOKOLS NR.18**

**2013.gada 18.decembrī**

**Sēde notiek:** LR Ekonomikas ministrijā, Brīvības ielā 55, Rīgā, LV-1519, 506.telpā

**Sēdes sākums**: plkst.12:00

**Sēdi vada**: Z.Liepiņa, Ekonomikas ministrijas valsts sekretāra vietniece

**Sēdē piedalās**:

**Padomes locekļi** –

Patērētāju tiesību aizsardzības centra direktore - B.Vītoliņa

Veselības inspekcijas vadītājs - E.Harasimjuks

Valsts ieņēmumu dienesta Akcīzes preču pārvaldes - Ģ.Kaņeps

Uzraudzības daļas priekšnieks

Valsts sabiedrības ar ierobežotu atbildību „Latvijas proves birojs” direktora vietnieks - K.Klints

Valsts vides dienesta Uzraudzības departamenta Kontroles uzraudzības daļas vadītājs - A.Roska

Zemkopības ministrijas Veterinārā un pārtikas departamenta direktora vietniece - D.Ugare

Pārtikas un veterinārais dienesta Robežkontroles departamenta direktores vietniece - T.Garanča

Valsts augu aizsardzības dienesta Agroķīmijas departamenta direktore -S.Rulle

**Uzaicinātie –**

Ekonomikas ministrijas Iekšējā tirgus departamenta direktore - I.Apsīte

Ekonomikas ministrijas Iekšējā tirgus departamenta direktora vietnieks - I.Eglītis

Ekonomikas ministrijas Iekšējā tirgus departamenta Konkurences, tirdzniecības un patērētāju tiesību nodaļas vadītāja - L.Duntava

Valsts policijas Galvenās kārtības policijas pārvaldes KKPL Licencēšanas un atļauju sistēmas biroja priekšnieks - A.Sudārs

Zemkopības ministrijas Tirgus un tiešā atbalsta departamenta Tirgus kopējās organizācijas nodaļas vecākais referents -K.Lūks

Vides aizsardzības un reģionālās attīstības ministrijas Vides aizsardzības departamenta Piesārņojumu novēršanas nodaļas vecākais eksperts -J.Pļavinskis

Valsts ieņēmumu dienesta Muitas pārvaldes Muitas atļauju kontroles daļas Ierobežojumu un aizliegumu uzraudzības nodaļas vadītāja - I.Svīķe

Patērētāju tiesību aizsardzības centra Preču un pakalpojumu uzraudzības departamenta direktore - L.Rinkule

Veselības inspekcijas Produktu drošuma un tirgus uzraudzības nodaļas vecākā referente - M.Rumpētere

**Sēdē nepiedalās**:

Valsts darba inspekcijas Darba aizsardzības nodaļas vadītāja -S.Zariņa

Nacionālā veselības dienesta direktors -M.Taube

Valsts tehniskās uzraudzības aģentūras direktors - A.Binovskis

Labklājības ministrijas Darba departamenta Darba attiecību un darba aizsardzības politikas nodaļas vadošā referente -M.Vīksne

Valsts ieņēmumu dienesta VID Muitas pārvaldes Muitas atļauju kontroles daļas vadītāja -I.Stipina

Pārtikas un veterinārā dienesta Robežkontroles departamenta direktore - I.Šice-Trēde

**Sēdi protokolē –**

Ekonomikas ministrijas Iekšējā tirgus departamenta Konkurences, tirdzniecības un patērētāju tiesību nodaļas vecākā referente -D.Ločmele

Darba kārtības apstiprināšana:

**Z.Liepiņa** informē, ka darba kārtībā iekļautais 3.punkts par *Grozījumiem Ministru kabineta 2005.gada 6.decembra noteikumos Nr.916 par informācijas apmaiņu starp tirgus uzraudzības iestādēm* netiks skatīts šajā Tirgus uzraudzības padomes sēdē. Sagatavotie grozījumi minētajos noteikumos tiks izsūtīti Tirgus uzraudzības padomes locekļiem rakstiskai saskaņošanai. Sēdes noslēgumā tiks sniegta īsa informācija par šo noteikumu tālāko virzību.

**Sēdes darba kārtība:**

**1. 2013.gada 26.aprīļa Tirgus uzraudzības padomes protokola apstiprināšana** *(Z.Liepiņa)***;**

**2. Tirgus uzraudzības plāni 2014.gadam – galvenās prioritātes**

*Ziņo: tirgus uzraudzības iestāžu pārstāvji*

**3. Paziņojumu iesniegšana ICSMS sistēmā un galvenās aktualitātes sistēmas darbībā;**

*(D.Ločmele);*

**4. Aktualitātes ES tiesību aktu regulējumā par ražojumu drošumu un tirgus uzraudzību**

*(D.Ločmele);*

**5. Grozījumi Ministru kabineta 2005.gada 6.decembra noteikumos Nr.916 „Noteikumi par kārtību, kādā tirgus uzraudzības iestādes informē Patērētāju tiesību aizsardzības centru par veiktajiem pasākumiem, kas ierobežo vai liedz preču laišanu apgrozībā, un kādā Patērētāju tiesību aizsardzības centrs saņemto informāciju nosūta Eiropas Komisijai un rīkojas ar informāciju, kas saņemta no Eiropas Komisijas”**

*(L.Duntava);*

1. **2013.gada 26.aprīļa Tirgus uzraudzības padomes protokola apstiprināšana**

**Padome nolemj:** apstiprināt 2013.gada 26.aprīļa Tirgus uzraudzības padomes sēdes protokolu.

**Tirgus uzraudzības plāni 2014.gadam – galvenās prioritātes**

**Z.Liepiņa** aicina tirgus uzraudzības iestādes iezīmēt 2014.gada tirgus uzraudzības (turpmāk – TU) plānu galvenās prioritātes.

**L.Rinkule** informē par Patērētāju tiesību aizsardzības centra (turpmāk - PTAC) 2014.gada prioritāri uzraugāmajām jomām. PTAC prioritāte 2014.gadā ir turpināt veikt neatbilstību pārbaudes saskaņā ar Eiropas Komisijas (turpmāk - EK) kopprojektiem un pamatojoties uz datiem par nelaimes gadījumiem. Neatbilstību pārbaudes plānots veikt dažādās preču kategorijās:

* rotaļlietas - tiks pārbaudīts rotaļlietu ķīmiskais sastāvs, rotaļlietu fizikālās un mehāniskā īpašības, kā arī aktīvās atpūtas rotaļlietas, kas paredzētas lietošanai mājas apstākļos;
* vispārējā preču drošuma uzraudzība- plānota uzraudzība divstāvu bērnu gultiņām, bērnu augstajiem krēsliem, kāpnēm;
* vispārējā pakalpojumu drošuma uzraudzība- slēpošanas trases, bērnu spēļu laukumi, piepūšamās atrakcijas
* būvizstrādājumi- logi, siltumizolācijas materiāli (rūpnieciski ražotie uzputota polistirola (EPS) izstrādājumi), būvizstrādājumi mūra ierīkošanai (gāzbetona bloki), ugunsdrošības detektori un signalizācijas ierīces;
* mašīniekārtas- rokas instrumenti un ripzāģi;
* metroloģijas jomā plānots pārbaudīt neautomatizētos, tirdzniecības svarus un mērīšanas līdzekļus;

Tāpat PTAC plāno arī 2014.gadā turpināt eiro uzraudzības projektu- cenu norādīšanu abās valūtās atbilstoši noteiktajām prasībām.

**M.Rumpētere** informē, ka Veselības inspekcija 2014.gadā plānotās TU prioritātes ir saistītas ar EK normatīvo aktu regulējumu, pievēršot uzmanību šādām jomām:

* Ķīmisko vielu un maisījumu uzraudzība saskaņā ar Regulu 1907/2006 (REACH);
* neatļautu ķīmisku vielu izmantošanas kontrole tādās precēs kā lakas, beices, auto apdares materiāli u.c.;
* kosmētikas līdzekļi- tiks uzraudzīti visi kosmētikas līdzekļi, īpaši pievēršot uzmanību matu kopšanas līdzekļiem, bērniem paredzētu līdzekļu drošumam, kā arī grupām, kurām būtiski mainījušās prasības;
* medicīniskās ierīces, koncentrējoties uz tām medicīnas ierīcēm, kas rada lielāku risku patērētājam;
* mazgāšanas līdzekļu uzraudzība;
* biocīdu uzraudzība;
* cilvēkiem paredzēto zāļu un aktīvo vielu uzraudzība- zāļu aprites uzraudzība farmaceitiskās darbības uzņēmumos- aptiekās, zāļu lieltirgotavās, ārstniecības iestādēs un sociālās aprūpes institūcijās. Starpniecības darījumu ar zālēm uzraudzība un aktīvo vielu izplatīšanas uzraudzība.

**S.Rulle** informē, ka Valsts augu aizsardzības dienests (turpmāk-VAAD) saskaņā ar Mēslošanas līdzekļu aprites likuma 9.pantu veic mēslošanas līdzekļu aprites uzraudzību. Saskaņā ar likumu apritē drīkst atrasties:

- mēslošanas līdzekļu valsts reģistrā reģistrēti mēslošanas līdzekļi un mēslošanas līdzekļi ar kādu no likumā noteiktām atļaujām (8.panta 1. un 2.daļa);

- uzskaitei pieteikti mēslošanas līdzekļi ar marķējumu ‘’EK MĒSLOŠANAS LĪDZEKLIS’’ (8.panta 3.daļa);

- mēslošanas līdzekļi, kuri atbilstoši normatīviem aktiem par mēslošanas līdzekļiem ražoti vai laisti brīvā apgrozībā kādā no ES dalībvalstīm vai Turcijā (15.pants).

Katru gadu monitoringa veidā VAAD ņem mēslošanas līdzekļu kontroles paraugus (80 mēslošanas līdzekļi).

**T.Garanča** informē, ka Pārtikas un veterinārais dienestam 2014.gadā plānots:

* turpināt saskarei ar pārtiku paredzēto materiālu un izstrādājumu aprites uzņēmumu uzraudzību un kontroli;
* kontrolēt materiālus un izstrādājumus arī pārtikas aprites uzņēmumos;
* veikt materiālu un izstrādājumu laboratorisko kontroli;
* veikt no trešajām valstīm ievesto materiālu un izstrādājumu, kas paredzēti saskarei ar pārtiku, kontroli, t.sk. laboratoriski kontroli.
* turpināt jomas inspektoru apmācību, lai nodrošinātu, ka apritē nonāk un tiek lietoti tikai tādi materiāli un izstrādājumi, kas nevar apdraudēt cilvēku veselību, nevar radīt nepieņemamas izmaiņas pārtikas produktu sastāvā un nevar izraisīt pārtikas organoleptisko īpašību pasliktināšanos.
* veterināro zāļu aprites uzraudzība veterinārfarmaceitiskās darbības uzņēmumos – veterināro zāļu lieltirgotavās, veterinārajās aptiekās, veterinārmedicīnas aprūpes iestādēs un pie praktizējošiem veterinārārstiem, kā arī zāļu lieltirgotavās un vispārēja tipa aptiekās, kuras izplata veterinārās zāles. Tiks veikta arī veterināro zāļu robežkontrole;
* cilvēkiem paredzēto zāļu kontrole uz ES ārējās robežas

**K.Klints** informē, ka Latvijas proves biroja kompetencē ietilpst dārgmetālu un dārgakmeņu uzraudzība, novērtēšana. Tiek vērtēts preču drošums atbilstoši REACH regulai, pārbaudot vai niķeļa un kadmija sastāvs dārgmetālos nepārsniedz REACH regulā noteiktās robežvērtības. No 2013.gada oktobra REACH regula paredz arī svina daudzuma kontroli dārgmetālos. Pagājušajā periodā konstatēts, ka 290 izstrādājumos pārsniegta kadmija pieļaujamā norma, savukārt 6 izstrādājumos pārsniegta niķeļa pieļaujamā norma.

**Ģ.Kaņeps** norāda, ka2014.gadā Valsts ieņēmuma dienesta Akcīzes pārvaldes uzraugāmās jomas, tāpat kā iepriekšējos gadus, būs naftas produktu un tabakas izstrādājumu uzraudzība. Tiks veiktas dokumentu un vizuālās pārbaudes, testēšana, kā arī uzņēmumu pārbaudes.

**A.Roska** informē, ka Valsts vides dienesta kompetencē ir ķīmisko maisījumu kontrole, tāpēc sadarbībā ar Veselības inspekciju tiek veikta ķīmisko vielu un maisījumu uzraudzība. Noslēgts jauns sadarbības līgums ar Veselības inspekciju par laku, krāsu uzraudzību automašīnu darbnīcās. 2013.gadā plānots turpināt darbu aukstuma aģentu, jeb saldētājiekārtu uzraudzībā.

**A.Sudārs** informē, ka Valsts policija veic uguņošanas ierīču un skatuves pirotehnisko izstrādājumu, kā arī civilām vajadzībām paredzēto sprāgstvielu un spridzināšanas ietaišu uzraudzību. 2013.gadā tiks veikta CE marķējuma, atbilstību apliecinošu dokumentu un lietošanas informācijas pārbaude. Plānotas pastiprinātas pārbaudes attiecībā uz pirotehnisko izstrādājumu uzraudzību.

**Padome nolemj:** pieņemt zināšanai TU iestāžu sniegto informāciju.

**3. Paziņojumu iesniegšana ICSMS sistēmā un galvenās aktualitātes sistēmas darbībā;**

**D.Ločmele** informē par aktualitātēm sistēmas ICSMS darbībā.

Ņemot vērā, ka ICSMS sistēma no 2013.gada novembra beigām tiek nodota Komisijas īpašumā, sistēmai ir jauna adrese: [*https://webgate.ec.europa.eu/icsms*](https://webgate.ec.europa.eu/icsms)*.* TU iestādes tiek aicinātas ņemt vērā jauno sistēmas adresi.

 Uz ICSMS sistēmu attiecināmo jomu saraksts ir ļoti plašs un gandrīz visām Latvijas tirgus uzraudzības iestādēm sistēma ir saistoša (saraksts ar attiecināmajām direktīvām/regulām un atbildīgajām iestādēm atrodams *Pielikumā Nr.1*). Uzraudzības iestādes tiek aicinātas papildināt sistēmā esošo informāciju par savu iestādi ar uzraugāmo jomu Direktīvām/Regulām.

 Iestādēm tiek atgādināts, ka pagājušajā (26.04.2013.) tirgus uzraudzības padomes sēdē tika nolemts, ka iestādes ievada informāciju ICSMS sistēmā par ražojumiem un vielām, kuru pārbaudei ir veikti testi un ekspertīzes.

 Uzraudzības iestādes tiek aicinātas aktualizēt uzraudzības iestāžu kontaktpersonas, kas tika noteiktas 2012.gada martā notikušajās apmācībās. Minētie uzraudzības iestāžu kontaktpunkti ir atbildīgi par iestādes ievadītās informācijas kvalitāti sistēmā, kā arī par to, lai pieeja sistēmai būtu tikai tiem darbiniekiem, kas joprojām strādā attiecīgajā iestādē (saraksts ar uzraudzības iestāžu kontaktpersonām atrodams *Pielikumā Nr.2*).

**Padome nolemj:**

1. Ņemot vērā, ka dalība ICSMS sistēmā uzliek papildu slogu uzraudzības iestādēm, uzraudzības iestādes apņemas, iespēju robežās, ievadīt informāciju par ražojumiem un vielām, kuru pārbaudei ir veikti testi un ekspertīzes.
2. TU iestādes pārskata protokolam pievienoto Direktīvu/Regulu sarakstu (*Pielikums Nr.1*) un ievada ICSMS sistēmā uz savu iestādi attiecināmās Direktīvas/Regulas.
3. Uzraudzības iestādes informē Ekonomikas ministriju par aktualizētajām ICSMS sistēmas iestāžu kontaktpersonām līdz 2014.gada 7.janvārim.
4. TU iestādes tiek aicinātas iesūtīt informāciju no iestādēm, kam būs nepieciešamas ICSMS sistēmas apmācības (tās varētu būt plānotas janvāra beigās/februāra sākumā) līdz 2014.gada 7.janvārim.

**4. Aktualitātes ES tiesību aktu regulējumā par ražojumu drošumu un tirgus uzraudzību**

**D.Ločmel**e informē, ka attiecībā uz Ražojumu drošuma un tirgus uzraudzības tiesību aktu pakotni jau ir pieejami Eiropas Parlamenta nobalsotie priekšlikumi, taču trialogs ar Parlamentu vēl nav uzsākts, ņemot vērā, ka nav noslēgušās diskusijas par obligāto izcelsmes valsts principu drošuma regulas 7.pantā.

 Galvenās izmaiņas nobalsotajos Parlamenta priekšlikumos par regulas projektu patēriņa preču drošumam:

- Vērtējot ražojuma drošumu, TU iestādes ņem vērā arī produkta autentiskumu un to, vai tas nesatur viltotu firmas zīmi.

-„*EU Safety Tested*” marķējums- jauna iniciatīva no Parlamenta puses, kas paredz ES ražotājiem iespēju marķējumā lietot „*EU Safety Tested”* ierakstu, ja konkrētais ražojums ir ticis testēts ES akreditētās laboratorijās.

-Sodu aprēķināšanas metodika- Parlamenta priekšlikums paredz noteikt ekonomiskajiem operatoriem, kas pārkāpuši šis regulas prasības, vienotu sodu aprēķināšanas metodiku visās dalībvalstīs. Piemērotais sods nedrīkstētu pārsniegt 10% no sodītā uzņēmuma gada apgrozījuma.

-Komisija publisko *melnajā sarakstā* ekonomiskos operatorus, kas atkārtoti pārkāpuši regulas prasības.

Galvenās izmaiņas Tirgus uzraudzības regulas projektā par kurām darba Padomes darba grupā panākta vienošanās ir:

-Komisija izstrādā vienotu riska vērtēšanas metodiku, balstoties uz RAPEX vadlīnijām riska vērtēšanai (18a apsvērums);

-RAPEX sistēmā ievadāma informācija tikai par ražojumiem, kam konstatēti nopietni riski, atstājot informāciju par citiem riskiem ICSMS sistēmas ziņā.

Arī Parlamentam ir savs redzējums attiecībā uz Tirgus uzraudzības regulas projektu, starp nobalsotajiem Parlamenta priekšlikumiem ir:

-Izveidot Eiropas mēroga datubāzi ievainojumu/negadījumu reģistrēšanai;

-Līdzīga sodu aprēķināšanas metodika (soda apmērs nepārsniedz10% no uzņēmuma gada apgrozījuma) kā drošuma regulas projektā;

- Vērtējot ražojuma drošumu, TU iestādes ņem vērā arī produkta autentiskumu un to, vai tas nesatur viltotu firmas zīmi.

**Padome nolemj:** Uzraudzības iestādes pieņem zināšanai sniegto informāciju un izvērtē, kā jaunās regulas ir savietojamas ar to kompetences tiesību aktiem par regulētās jomas produktiem.

**5. Grozījumi Ministru kabineta 2005.gada 6.decembra noteikumos Nr.916 „Noteikumi par kārtību, kādā tirgus uzraudzības iestādes informē Patērētāju tiesību aizsardzības centru par veiktajiem pasākumiem, kas ierobežo vai liedz preču laišanu apgrozībā, un kādā Patērētāju tiesību aizsardzības centrs saņemto informāciju nosūta Eiropas Komisijai un rīkojas ar informāciju, kas saņemta no Eiropas Komisijas”**

**L.Duntava** informē, ka Ekonomikas ministrija gatavo grozījumus *Ministru kabineta 2005.gada 6.decembra noteikumos Nr.916 „Noteikumi par kārtību, kādā tirgus uzraudzības iestādes informē Patērētāju tiesību aizsardzības centru par veiktajiem pasākumiem, kas ierobežo vai liedz preču laišanu apgrozībā, un kādā Patērētāju tiesību aizsardzības centrs saņemto informāciju nosūta Eiropas Komisijai un rīkojas ar informāciju, kas saņemta no Eiropas Komisijas”* ar mērķi minētos noteikumus saskaņot ar akreditācijas un tirgus uzraudzības regulā 765/2008 minētajām prasībām. No minētajiem noteikumiem nepieciešams izslēgt LRAPEX sistēmu, kas netiek lietota un vairs nav aktuāla. Tirgus uzraudzības iestādēm grozījumi tiks izsūtīti rakstveidā viedokļa sniegšanai tuvāko nedēļu laikā.

**B.Vītoliņa** pateicas TUP locekļiem par dalību sanāksmē un norāda, ka informācija tiks nosūtīta kopā ar TUP sēdes protokolu.

**Sēdi slēdz plkst.14:00**

Ekonomikas ministrijas valsts sekretāra vietniece Z.Liepiņa

Sēdi protokolēja D.Ločmele

D.Ločmele, t.67013107

Dana.Locmele@em.gov.lv